Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2019-02-14):
Dobrý deň prajem všetkým. Ja veľmi pekne ďakujem pánovi premiérovi za toto predchádzajúce vystúpenie a zároveň, pán predsedajúci, chcela by som odpovedať na tú otázku, ktorú položil pán Dostál. Vážený pán poslanec, v prvom rade sa vám chcem poďakovať za to, že sa venujete témam čerpania eurofondov na Slovensku. Rada by som vás ubezpečila, že súčasné vedenie rezortu sa snaží aktívne a transparentne informovať o všetkých operačných programoch vrátane toho dotazu, čo ste mali na pána premiéra, všetci užívatelia a poberatelia dotácií sú uvedení na stránke Pôdohospodárskej platobnej agentúry. Všetci, bez výnimky. Výnimkou nie je ani Integrovaný regionálny operačný program, ktorý patrí medzi najúspešnejšie operačné programy na Slovensku. Naše vedenie ministerstva zdedilo tento program s nulovým počtom vyhlásených výziev. V súčasnosti je vyhlásených 30 výziev za viac ako 1,5 mld. eur, ktoré sú určené pre mestá, obce a samosprávne kraje. Za týmto úspechom je práca desiatok, ba priam stoviek ľudí. Preto určite pochopíte, že nám záleží na dobrom mene rezortu a našich zamestnancov a tiež na dobrom mene celého operačného programu. O to viac sme sklamaní z toho, že v niektorých médiách zazneli informácie prezentované Zuzanou Šubovou, ktorá bola v minulosti zamestnankyňou nášho ministerstva. Väčšina jej tvrdení je preukázateľne nepravdivá a ľahko vyvrátiteľná z verejných zdrojov. Ako príklad uvádzam výrok pani Šubovej, že štát za materiály v štýle CTRL C, CTRL V, to znamená Control Copy, Control Vklad, platil štát desiatky miliónov eur. Skutočnosť je taká, že za obdobie 2016 až 2017 ministerstvo pôdohospodárstva a rozvoja vidieka objednalo od firmy Deloitte služby za 1,7 mil. eur, čo má ďaleko od tvrdenia o desiatkach miliónov eur. To si môžte pozrieť na Centrálnom registri zmlúv. Upozorňujem, že odbor technickej pomoci pod vedením Zuzany Šubovej nefungoval, nedodržiaval termíny a vykazoval vysokú chybovosť, o čom svedčia aj certifikačné zistenia z tohto obdobia, na základe čoho bolo ministerstvo pôdohospodárstva a rozvoja vidieka nútené pristúpiť k organizačnej optimalizácii a pani Šubová sa rozhodla z rezortu odísť. Preto vnímam všetky jej mediálne vyjadrenia ako tendenčné a zaujaté. Články, ktoré k tejto téme vyšli, naznačujú jednostranný pohľad postavený na jednom jedinom tvrdení bývalej zamestnankyne, ktorá svoje tvrdenia nikdy nepodložila konkrétnymi dôkazmi. K problematike opodstatnenosti a potrebnosti dokumentov od firmy Deloitte by som rada uviedla, že všetky objednané služby boli nevyhnutné pre vyhlásenie výziev na spustenie operačného programu, jeho dezignáciu a vypísanie výziev. Dôkazom relevantnosti dodaných výstupov je dezignovaný a auditovaný operačný program, ktorý vo všetkých regiónoch funguje bez významných zistení. Po naštartovaní operačného programu v roku 2017 ministerstvo prestalo služby od firmy Deloitte objednávať. Opakované tvrdenie pani Šubovej, že išlo o prácu, ktorú v konečnom dôsledku robili zamestnanci, je nepravdivé a nebolo podložené žiadnym dôkazom. Práve naopak, tým šlo o služby preplácané z fondov Európskej komisie, boli veľmi prísne skontrolované a neboli nájdené žiadne pochybenia. Všetky realizované aktivity sú v súlade s relevantnými metodickými pokynmi centrálneho koordinačného orgánu. Vážený pán poslanec, vami položená otázka o tunelovaní eurofondov naznačuje, že ste podľahli jednostranným informáciám. Pevne verím, že pred politikárčením nabudúce uprednostníte overenie informácií z relevantných zdrojov. Kolegovia nášho rezortu sú vám vždy plne k dispozícii. Ďakujem pekne.